Author: daniela.lehocka
Last saved by: Gajdošová Miroslava

Správa zo zahraničnej pracovnej cesty

1.	Účastníci ZPC:

Titul, meno a priezvisko: | Mgr. Miroslava Gajdošová
Pracovisko: | Odbor mládeže, MŠVVaŠ SR
Pracovné zaradenie: | Štátny radca
Znalosť jazykov: | AJ, NJ, FJ
Titul, meno a priezvisko: | Mgr. Peter Kupec
Pracovisko: | IUVENTA – Slovenský inštitút mládeže
Pracovné zaradenie: | Projektový manažér
Znalosť jazykov: | AJ, RJ
2.	Zahraničná pracovná cesta:
Štát: | Francúzsko
Mesto: | Štrasburg
Vykonaná v dňoch: | 27. - 31. máj 2015
Prijímajúca organizácia: | Rada Európy
Účel cesty: | Hodnotiaca konferencia kampane Rady Európy bez nenávisti na internete
3.	Rámcový program pobytu:
27.05.2015
Príchod na miesto podujatia a registrácia účastníkov.
28.05.2015
•	Otvorenie konferencie, prezentácia programu a pracovných metód konferencie,
•	Kampaň: Od nápadov do praxe, informovanie o vývoji kampane,
•	Revízia kampane: Zdieľanie úspechov s rôznymi zainteresovanými stranami,
•	Prezentácia kampaní vo vybraných štátoch (Mexiku, Maroku, Kanade),
•	Paralelné workshopy zameraná na nástroje vyvinuté v rámci kampane,
•	Ocenenie zapojenia mládeže a aktivizmu v kampani.

29.05.2015
•	Úvod do programu dňa,
•	Prezentácia výsledkov externého hodnotenia kampane,
•	Kritické hodnotenie kampane účastníkmi (v pracovných skupinách),
•	Mladí ľudia a on-line nenávistné vyjadrovanie: otázky a lekcie z on-line prieskumu, 
•	Úvod do Akčného plánu Rady Európy pre boj proti extrémizmu a radikalizácii čo vedie k terorizmu a úloha kampane v Akčnom pláne, 
•	Cesta vpred: misie a plány pre národné a regionálne aktivity.

30.05.2015
•	Ako ďalej jednať s mladými ľuďmi, s cieľom predchádzať rasizmu a diskriminácii, 
•	Pracovné skupiny: Definovanie nadväzujúcej stratégie pre Kampaň Bez nenávisti, 
•	Prezentácia stratégie – Prezentovanie výstupov pracovných skupín,
•	Záver konferencie.

31.05.2015
Odchod účastníkov.

4.	Stručný priebeh rokovaní
Kampaň Bez nenávisti na internete je kampaňou podporujúcou ľudské práva v on-line a off-line podobe. Za jej spustením stojí Rada Európy, ktorá ju naplánovala na roky 2012 a 2015. Jej cieľom je bojovať proti rasizmu a diskriminácii v on-line diskusiách a predchádzať nenávistným prejavom mladých ľudí a mládeže. 
28.05.2015
Konferenciu otvoril Jean-Christophe Bas, riaditeľ odboru demokratického občianstva participácie Rady Európy, ktorý oboznámil účastníkov s programom a pracovnými metódami konferencie. Základom boli prezentácie a práca v pracovných skupinách.

Zámerom konferencie bolo diskutovať o vyhodnotení Kampane Bez nenávisti na európskej úrovni, určiť opatrenia pre jej ďalšie pokračovanie a sledovanie udržateľnosti výsledkov.

Cieľom bolo:
•	zdieľať úspechy v rámci kampane na národnej a európskej úrovni,
•	prezentovať práce on-line aktivistov, jednotlivé národné kampane a európskych partnerov zapojených do kampane;
•	prezentovať závery externého hodnotenia kampane; 
•	určiť oblasti pre ďalšiu spoluprácu a následné opatrenia na všetkých príslušných úrovniach; 
•	upevniť partnerstvo a sietí vytvorených počas kampane;
•	propagovať a zviditeľniť doposiaľ realizované aktivity.

Antonia Wolff, z organizácie Education International, predstavil genézu kampane od vzniku nápadu až do jej uplatnenia do praxe. Európska kampaň bola zahájená generálnym tajomníkom Rady Európy 22. marca 2012. Jej oficiálne ukončenie bolo stanovené na 31. marec 2015. Kampaň koordinuje oddelenie mládeže Rady Európy. Jej implementácia je v rukách mimovládnych organizácií a partnerov z príslušných ministerstiev. Zapojilo sa do nej viac ako 40 krajín. 
Kampaň bola ovplyvnená množstvom konzultácií s mladými ľuďmi, pracovníkmi s mládežou a mládežníckymi organizáciami. Ako príklad bolo uvedené Fórum v Gabala, Azerbajdžane, v októbri 2014. V priebehu kampane boli realizované Akčné dni, ktoré mali poukázať nielen na samotnú existenciu kampane, ale aj na aktuálne problémy v Európe. 
V rámci prezentácií odzneli príspevky zástupcov národných pracovných skupín z Mexika, Maroka a Kanady. Nasledovala práca v paralelných pracovných skupinách, zameraná na nástroje vyvinuté v rámci kampane: Školenia a prístupy, Sledovanie prejavov nenávisti (No Hate Speech Watch), Európske akčné dni, Videá, Petícia. Pracovná skupiny zameraná na európske akčné dni sumarizovala témy jednotlivých akčných dní, z ktorých každý akčný deň  bol špecificky zameraný na jednu tému. Zapojenie Národných pracovných skupín bolo dobrovoľné.
Na záver dňa bola uskutočnená prehliadka kampaní v jednotlivých štátoch a Antje Rothemund, riaditeľ odboru mládeže Rady Európy odovzdával ocenenia za inovatívne projekty v rámci kampane.

29.05.2015

Na úvod druhého pracovného dňa boli prezentované výsledky externého hodnotenia kampane. Prezentáciu viedla Hilde van Hulst-Mooibroek, v ktorej opísala hlavné metódy využívané na propagáciu, spôsoby, akými sú mladí ľudia zapojení do kampane a stratégie realizované na európskej úrovni. Zhrňujúca správa je dostupná na webovej stránke kampane.
Následné pracovné skupiny mali možnosť kriticky zhodnotiť kampaň na európskej a národnej úrovni. Najčastejším problémom je nedostatočné financovanie kampane zo strany Rady Európy a zo strany ministerstiev jednotlivých štátov.
Súčasťou bloku bolo zhrnutie prieskumu Mladí ľudia a on-line nenávistné vyjadrovanie: otázky a lekcie z on-line prieskumu. Dr. Gavan Titley, z Írskej národnej univerzity sumarizoval výsledky on-line prieskumu, realizovaného začiatkom roku 2015. Do prieskumu, ktorý bol dostupný v 28 jazykoch, sa zapojilo viac ako 1000 mladých ľudí. Výsledky poukázali na väčšiu angažovanosť žien v kampani, opísali cieľové skupiny nenávistného vyjadrovania, spôsoby, akým k nim dochádza. Prieskum zároveň mapoval, či respondenti poznajú možnosti, ako môžu oni sami bojovať voči prejavom nenávisti na internete. 

Úvod do Akčného plánu Rady Európy pre boj proti extrémizmu a radikalizácii čo vedie k terorizmu predstavil Matjiaz Grunden, riaditeľ odboru Plánovania politiky Rady Európy. Akčný plán má dva ciele:
1.	posilniť právny rámec na boj proti terorizmu a násilnému extrémizmu;
2.	predchádzať a bojovať proti násilnej radikalizácii prostredníctvom konkrétnych opatrení vo verejnom sektore, a to najmä v školách a väzniciach, a na internete.
Akčný plán stanovuje aj príklady aktivít:
•	Kampaň Bez nenávisti bude posilnená a predĺžená o ďalšie tri roky (2015-17).
•	Naďalej budú aktualizované a propagované webové stránky obsahujúce informácie o štandardoch Rady Európy a nástrojoch v boji proti radikalizácii a terorizmu.
•	Rada Európy vydá publikáciu "Signspots," ktorá bude diseminovaná na základe odporúčania CM/ Rec (2008) 12.
•	Efektívnejšie využívať CODEXTER v členských štátoch a poskytovať právne poradenstvo v oblasti protiteroristických opatrení.
Záverečný blok sa venoval budúcim aktivitám Národných pracovných skupín. Cieľom bolo stanoviť si misiu a plány pre národné a regionálne aktivity.

30.05.2015

Úvodný prejavy patrili Dr. Gavan Titley, National University of Ireland a Jane Braden-gola, prezidentke Európskej únie židovských študentov, ktorí zdieľali svoje skúsenosti zo zapájaním mladých ľudí do kampane a oslovovaním nových cieľových skupín.
Pracovné skupiny boli zamerané na definovanie nadväzujúcej stratégie pre Kampaň Bez nenávisti, pričom odporúčania sa zameriavali oblasti: vedenie európskej kampane, komunikácia s národnými kampaňami a ich prepojenie na európsku úroveň, ako robiť spoločné aktivity, využívanie inovatívnych nástrojov v šírení povedomia o kampani, ovplyvňovanie politík, tréningy aktivistov a využívanie publikácie Rady Európy: Bookmarks, zapojenie rôznych aktérov do kampane, monitorovanie nenávistných prejavov. Každá pracovná skupina následne v pléne prezentovala  svoje výstupy, ktoré stanovovali odporúčania pre pokračovanie kampane.
5.	Odporúčané závery:
Zabezpečiť pokračovanie kampane Bez nenávisti v on-line a off-line podobe tak, aby bola prepojená s témou predsedníctva v Rade EÚ. Téma Radikalizácie mládeže bude aj v budúcnosti patriť medzi priority Európskej komisie a Rady Európy. Preto by aj v rámci predsedníctva mala byť táto téma podchytená a spracovaná. Platformou pre spracovanie témy môže byť Štruktúrovaný dialóg.
6.	Prehľad prinesenej dokumentácie a miesto jej uloženia:
-
7.	Osobitne vyhodnotený očakávaný prínos ZPC:
Informácie zo ZPC budú sprostredkované užšiemu tímu pripravujúce predsedníctvo v Rade EÚ na rok 2016, ako aj Národnej pracovnej skupine pre štruktúrovaný dialóg. 
8.	Spôsob zverejnenia výsledkov ZPC, prenos získaných informácií:
O  výstupoch stretnutia bola informovaná riaditeľka odboru mládeže MŠVVaŠ SR. 

Správu vypracovala: Mgr. Miroslava Gajdošová, odbor mládeže 
Správu schválil: Ing. Ladislav Čambal, GR SŠSŠM.